Andres Adamson

Andres Adamson (sündinud 4. märtsil 1964 Kärdlas) on eesti ajaloolane, haridustegelane ja kirjastaja.

Elukäik 
Andres Adamson sündis Hiiumaal kunstnik Jaak Adamsoni perekonnas. 1991 lõpetas ta Tartu Ülikooli ajaloo erialal ja 1995 kaitses sama ülikooli juures magistrikraadi teemal "1940. aasta juunisündmuste ajaloolisest seletusest Eestis 1940–1989". 27. veebruaril 2009 kaitses Adamson doktoritöö "Hertsog Magnus ja tema "Liivimaa kuningriik"" (oponendid Enn Küng ja Margus Laidre) ja Tallinna Ülikooli humanitaarvaldkonna doktorinõukogu otsustas talle anda filosoofiadoktori kraadi ajaloo erialal. 

1987. aastast töötas Adamson ajaloo õpetajana. 1994–1995 oli ta Tallinna Haabersti linnaosa haridusosakonna juhataja. 1995. aastast juhtis ta Haridustöötajate Koolituskeskust ning valmistas ette selle asutuse baasil Riikliku Eksami- ja Kvalifikatsioonikeskuse loomist.

Riikliku Eksami- ja Kvalifikatsioonikeskuse loomisel 1. jaanuaril 1997 sai Andres Adamsonist selle asutuse esimene direktor. Suures osas just tema juhtimisel kujundati välja siiani Eestis toimiv riigieksamite süsteem.

1999. aastal asus Adamson tööle Jaan Tõnissoni Instituudi koolituskeskuse juhina, korraldades peamiselt täienduskursusi haridustöötajatele. Veel on ta töötanud haridusministri nõunikuna, ajaloo õpetamise arendusprojekti juhina Tallinna Pedagoogikaülikoolis, samas ajaloo osakonna juhatajana, õppejõuna Eesti Humanitaarinstituudis ja Tallinna Ülikoolis ning TLÜ Ajaloo Instituudi asedirektorina.

1999. aastal asutas ta koos samuti ajaloolasest abikaasa Lea Adamsoniga kirjastuse Argo, mis on keskendunud õpikute, õppematerjalide ja ajalooraamatute väljaandmisele. Andres Adamson on tänaseni kirjastuse omanik ja juhatuse liige, töötades paralleelselt õppejõuna TLÜ Ajaloo Instituudis. 

Andres Adamson oli aastatel 2005–2013 Eesti Reformierakonna liige. Varem on ta kuulunud Eesti Koonderakonda.

Looming

Ta on autori või koostajana avaldanud kolm monograafiat, 13 üldhariduskooli õpikut ajaloo, õiguse ja kunstiõpetuse ainetes (koos täiendatud uustrükkide ja tõlgetega), mitu õppemetoodilist abivahendit, õpetajaraamatuid, elektroonilisi väljaandeid, ühe romaani. Lisaks avaldanud sadakond artiklit trükiajakirjanduses ja elektrooniliselt peamiselt ajaloo ja hariduspoliitika alal.

Raamatuid, sh monograafiad
1242. Müüti murdes. Tallinn: Argo, 2013.
1940. aasta juunisündmuste ajaloolisest seletusest Eestis aastail 1940-1989. Magistritöö. Tartu, 1994.
Hertsog Magnus ja tema "Liivimaa kuningriik". Doktoritöö. Tallinn, 2009. PDF-vormingus: 
Hertsog Magnus: 1540–1583: tema elu ja aeg. Tallinn: Argo, 2005. ISBN 9949-415-40-3
Jaak Adamson. Koostaja. Tallinn: A. Adamson, 1998.
Libahunt. Ühe Eestimaa aadlimehe lugu. [anonüümne autor]. Tallinn: Argo, 2005. ISBN 9949-415-26-8
Liivimaa kuningriik. Tallinn: Argo, 2012.
Mida koolis ei õpetatud : Eesti ajaloost viha, eelarvamuste ja valehäbita: Tallinn: Argo TTP, 2018. ISBN 9789949607655
Eesti feldmarssalid. Tallinn: Argo, 2014. ISBN 978-9949-527-11-3

Õpikuid ja õppematerjale
Ajalugu: õpik V klassile. Koos Einar Väräga. Tallinn: Argo, 2001. ISBN 9985-78-219-4
Eesti ajaloo pöördepunktid: dokumente ja materjale vene õppekeelega gümnaasiumile. Koostaja koos Toomas Karjahärmiga. Tallinn: Argo, 2008. ISBN 	9789949438310
Eesti ajaloo pöördepunktid : lisamaterjale õpetajale. Koostaja koos Toomas Karjahärmiga. Tallinn: Argo, 2008. ISBN 	9789949438280
Eesti ajalugu gümnaasiumile. Koos Toomas Karjahärmiga. Tallinn: Argo, 2004. ISBN 9949-415-07-1
Eesti ajalugu gümnaasiumile. Koos Sulev Valdmaaga. Tallinn: Koolibri, 1999. ISBN 9985-0-0867-7 (2. tr. – 2001, 3. tr. – 2004, vene keeles - 2000)
Eksaminandile ajaloo riigieksamist. Koos Ülle Kõivu, Mare Oja, Mare Räisi jt-ga. Tallinn: Argo, 2002– (jätkväljaanne). ISSN 	1406-8443
Inimene ja õigus: valikaine õpik gümnaasiumile. Koos Meelis Eriku jt-ga. Tallinn: Jaan Tõnissoni Instituut, 2001. ISBN 9985-9270-1-X
Kunstiõpik gümnaasiumile. Koos Jaak Adamsoniga. Tallinn: Argo, 2002. ISBN 9985-9382-6-7
Lähiajalugu: õpik XII klassile. Koos Jüri Andi jt-ga. Tallinn, Argo, 2000. ISBN 9985-60-902-6 (2. tr. – 2003, vene keeles - 2000)
Riigieksamid. Koostaja koos Meelis Kondiga. Tallinn: Riiklik Eksami- ja Kvalifikatsioonikeskus, 1997–1998. [2 aastaraamatut]

Artikleid
"Parem haridus väheste kuludega" EPL, 20. märts 2009
"Mis on demokraatia? Elust Euroopas", Õpetajate Leht, 5. veebruar 2010

Viited

Välislingid

Raul Sulbi: Kuningas ilma kuningriigita / Andres Adamson, Hertsog Magnus 1540–1583. Tema elu ja aeg. Argo, 2005. 200 lk, Sirp, 21. aprill 2006 
Kaarel Kressa. Andres Adamson: Liivimaa eliit toetas hertsog Magnust epl.ee, 18. aprill 2009

Eesti ajaloolased
Eesti pedagoogid
Eesti kirjastajad
Tartu Ülikooli ajalooteaduskonna vilistlased
Sündinud 1964